KOMISIJAS ĪSTENOŠANAS REGULA (ES) 2022/1444

(2022. gada 31. augusts)

par melno ziepju E470a neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu saistībā ar 23. panta 5. punktu,

tā kā:

(1) 2020. gada 7. februārī Komisija saņēma uzņēmuma Institut Technique de l’Agriculture Biologique (“pieteikuma iesniedzējs”) pieteikumu melnās ziepes E470a apstiprināt par pamatvielu, kas izmantojama augu aizsardzībā par insekticīdu uz laukaugiem, dekoratīvo ziedu dobēm, telpaugiem, iekštelpu kokiem, dekoratīvajiem kokaugiem, dekoratīvajām kultūrām, dārzeņu kultūrām, ogu kultūrām, sēkleņaugļu kultūrām, kauleņaugļu un olīvkoku kultūrām, kā arī par fungicīdu uz dārzeņu un dekoratīvo augu kultūrām. 2020. gada septembrī un 2021. gada februārī Komisija saņēma pārskatītus pieteikumus, kuriem bija pievienota Regulas (EK) Nr. 1107/2009 23. panta 3. punkta otrajā daļā prasītā informācija.

(2) Bija pieejami divi relevanti izvērtējumi, kas atbilstoši Regulas (EK) Nr. 1107/2009 23. panta 2. punktam bija veikti saskaņā ar citiem Savienības tiesību aktiem, proti, Eiropas Pārtikas nekaitīguma iestādes (“Iestāde”) (2) ANS ekspertu grupas izvērtējums un Iestādes secinājums par salīdzinošo izvērtējumu (3). Šo izvērtējumu rezultātus ir ņēmusi vērā gan Iestāde, gan Komisija.

(3) Komisija lūdza Iestādes zinātnisko palīdzību. 2021. gada 12. augustā Iestāde iesniedza Komisijai tehnisko ziņojumu par melnajām ziepēm E470a (4). Iestāde secināja, ka, lai gan Eiropas Ķimikāliju aģentūras (ECHA) tīmekļvietnē esošajā klasifikācijas un marķējuma sarakstā (5) Savienības harmonizēta klasifikācija nav pieejama, ar melnajām ziepēm E470a saistītais galvenais apdraudējums ir tās kairinošās/korozīvās īpašības.

(4) Iestāde arī norādīja, ka pieteikuma iesniedzējs nav sniedzis pierādījumus tam, ka viela, attiecībā uz kuru pieprasīts apstiprinājums, ir laista tirgū produktos, kas atbilst pārtikas piedevas E470a specifikācijām.

(5) Turklāt datu trūkuma dēļ Iestāde nevarēja pabeigt novērtējumu par ar uzturu nesaistītiem riskiem operatoriem, strādniekiem, garāmgājējiem un iedzīvotājiem. Turklāt nebija iespējams pabeigt tādu kvantitatīvu riska novērtējumu, ko patērētājiem rada uzņemšana ar uzturu un dzeramo ūdeni.

(6) Attiecīgi 2022. gada 30. martā un 2022. gada 18. maijā Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu, kurā secināts, ka attiecībā uz melnajām ziepēm E470a nav izpildīti pamatvielu apstiprināšanas kritēriji un ka tāpēc ir lietderīgi to neapstiprināt par pamatvielu, un šīs īstenošanas regulas projektu.

(7) Komisija aicināja pieteikuma iesniedzēju sniegt komentārus par Iestādes tehnisko ziņojumu un par Komisijas pārskata ziņojuma projektu. Pieteikuma iesniedzējs sniedza komentārus, un tie tika rūpīgi izskatīti.

(8) Tomēr, neraugoties uz pieteikuma iesniedzēja izvirzītajiem argumentiem, bažas, kas saistītas ar šīs vielas lietošanas drošumu attiecībā uz cilvēka veselības aizsardzību, kliedēt nebija iespējams.

(9) Līdz ar to nav konstatēts, ka būtu izpildīti Regulas (EK) Nr. 1107/2009 23. panta nosacījumi. Tāpēc ir lietderīgi melnās ziepes E470a par pamatvielu neapstiprināt.

(10) Šī regula netraucē saskaņā ar Regulas (EK) Nr. 1107/2009 23. panta 3. punktu iesniegt citu pieteikumu par melno ziepju E470a apstiprināšanu par pamatvielu.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Vielu “melnās ziepes E470a” neapstiprina par pamatvielu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 31. augustā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) EFSA ANS ekspertu grupa (EFSA ekspertu grupa jautājumos, kas saistīti ar pārtikas piedevām un pārtikai pievienotajiem uzturvielu avotiem), Younes M, Aggett P, Aguilar F, Crebelli R, Dusemund B, Filipic M, Frutos MJ, Galtier P, Gott D, Gundert-Remy U, Kuhnle GG, Leblanc J-C, Lillegaard IT, Moldeus P, Mortensen A, Oskarsson A, Stankovic I, Waalkens-Berendsen I, Woutersen RA, Wright M, Boon P, Chrysafidis D, Gürtler R, Mosesso P, Parent-Massin D, Tobback P, Cascio C, Rincon AM, Lambré C, 2018. Scientific Opinion on the re-evaluation of sodium, potassium and calcium salts of fatty acids (E 470a) and magnesium salts of fatty acids (E 470b) as food additives. (Zinātniskais atzinums par taukskābju nātrija, kālija un kalcija sāļu (E 470a) un taukskābju magnija sāļu (E 470b) kā pārtikas piedevu atkārtotu izvērtēšanu.) EFSA Journal 2018;16(3):5180, 34. lpp. DOI: https://doi.org/10.2903/j.efsa.2018.5180.

(3) EFSA (Eiropas Pārtikas nekaitīguma iestāde), 2013. gads. Conclusion on the peer review of the pesticide risk assessment of the active substance Fatty acids C7 to C18 (approved under Regulation (EC) No 1107/2009 as Fatty acids C7 to C20). (Secinājums par pesticīdu riska novērtējuma salīdzinošo izvērtējumu attiecībā uz darbīgo vielu “Taukskābes C7–C18” (apstiprināta saskaņā ar Regulu (EK) Nr. 1107/2009 kā “Taukskābes C7–C20”).) EFSA Journal 2013; 11(1):3023. [62. lpp.] doi:10.2903/j.efsa.2013.3023.

(4) EFSA (Eiropas Pārtikas nekaitīguma iestāde), 2021. gads. Technical report on the outcome of the consultation with Member States and EFSA on the basic substance application for approval of black soap E470a to be used in plant protection as an insecticide on arable crops, ornamental flower beds, house plants, plant trees, ornamental woody plants, ornamental crops, vegetables crops, berry fruit crops, pome fruit crops, stone fruit and olive tree crops; and as a fungicide on vegetables and ornamental plant crops. (Tehniskais ziņojums par rezultātiem, kas gūti apspriedēs ar dalībvalstīm un EFSA par pieteikumu melno ziepju E470a apstiprināšanai par pamatvielu, kas izmantojama augu aizsardzībā par insekticīdu uz laukaugiem, dekoratīvo ziedu dobēm, telpaugiem, iekštelpu kokiem, dekoratīvajiem kokaugiem, dekoratīvajām kultūrām, dārzeņu kultūrām, ogu kultūrām, sēkleņaugļu kultūrām, kauleņaugļu un olīvkoku kultūrām, kā arī par fungicīdu uz dārzeņu un dekoratīvo augu kultūrām.) EFSA papildu publikācija, 2021:EN-6834. 87. lpp. doi:10.2903/sp.efsa.2021.EN-6834.

(5) Klasifikācijas un marķējuma saraksts (europa.eu).